b'\n_START_ARTICLE_\nPrimorskij kraj\n_START_SECTION_\nVegetasjon og dyreliv\n_START_PARAGRAPH_\nOmr\xc3\xa5det er et m\xc3\xb8tested mellom taigaen i nord og den varmtempererte l\xc3\xb8vskogen i s\xc3\xb8r. Dette gj\xc3\xb8r at omr\xc3\xa5det har en meget artsrik flora og fauna satt sammen av nordlige og s\xc3\xb8rlige elementer. Dessuten er det trolig en god del arter som er unike fra omr\xc3\xa5de, for eksempel billen Sikhotealinia zhiltsovae, den eneste kjente n\xc3\xa5levende representanten for den primitive familien Jurodidae, som bare er kjent fra Sikhote-Alin-fjellene. _NEWLINE_Kjente arter i omr\xc3\xa5det er amurtigeren (ogs\xc3\xa5 kjent som sibirsk tiger, Panthera tigris altaicus), verdens st\xc3\xb8rste og nordligste tiger, og den sterkt truede amurleoparden (Panthera pardus orientalis). _NEWLINE_Insektfaunaen er meget rik og omfatter mange s\xc3\xb8rlige grupper som sjelden er \xc3\xa5 finne p\xc3\xa5 s\xc3\xa5 h\xc3\xb8ye breddegrader._NEWLINE_Her finnes planter som japanbarlind, tempeleiner, Carpinus cordata, tanneik, mongoleik, koreal\xc3\xb8nn, mandsjurstripel\xc3\xb8nn, sibirl\xc3\xb8nn, Fraxinus mandshurica, amurkorktre, mongolaralia, h\xc3\xb8staralia, amurtre, r\xc3\xb8dkattebusk, schisandra, leddfr\xc3\xb8busk, bitteragurk, klokkebusk, Flueggea suffruticosa, stjernetopp, hellig lotus og ginseng._NEWLINE_Fordi omr\xc3\xa5det er ganske tynt befolket har noks\xc3\xa5 mye natur blitt bevart her, mens tilgrensende omr\xc3\xa5der i Kina er meget sterkt preget av menneskelig aktivitet. Omr\xc3\xa5det har flere internasjonalt betydelige verneomr\xc3\xa5der.'